**Regulamentul privind alegerea în funcţii şi structuri de conducere al**

**Facultăţii de Ştiințe Politice, Administrative şi ale Comunicării 2020[[1]](#footnote-1)**

# Capitolul I : Dispoziţii generale

**Art. 1.** (1) Structurile de conducere la nivelul Facultăţii de Ştiinţe Politice, Administrative şi ale Comunicării sunt: Consiliul Facultăţii şi Consiliile Departamentelor.

(2) Funcţiile de conducere sunt: Decanul, Prodecanii, Directorii de departament, Directorii şcolilor doctorale, directorii liniilor de studii la nivelul facultăţii; directorii liniilor de studii la nivelul departamentelor. La aceştia se adaugă responsabilii extensiunilor universitare ale facultăţii.

(3) Funcțiile de conducere menționate la alin. (2) nu se cumulează.

**Art.2.** (1) Desemnarea în funcțiile și structurile de conducere menţionate la art.1 se face în conformitate cu prevederile Cartei Universităţii şi ale Regulamentului de alegeri al Universităţii, cu respectarea dispoziţiilor Legii nr.1/2011 şi ale prezentului Regulament.

**Art.3.** (1) Au drept de vot şi pot fi alese în funcţiile şi structurile arătate în art.1cadrele didactice şi de cercetare titulare din cadrul Facultăţii, cu contract individual de muncă pe durată nedeterminată.

**Art.4.** (1) Dosarul de candidatură pentru o funcție de conducere sau poziție în cadrul structurilor de conducere cuprinde:

a) declarația de candidatură însoțită de un proiect privind dezvoltarea, managementul și inițiativele pe care dorește să le promoveze la nivelul reprezentat

b) un Curriculum Vitae după modelul Europass, incluzând o listă cu cele mai semnificative realizări în planul activității profesionale.

(2) Dispozițiile alineatului precedent nu se aplică în cazul candidaturilor propuse în cadrul ședinței organismului elector.

(3) Termenele de depunere a candidaturilor sunt cele stabilite prin Anexa la prezentul regulament.

# Capitolul II: Alegerea în funcții și structuri de conducere la nivelul departamentului

**Art.5.** La nivelul departamentului se constituie Consiliul departamentului, format din 3-7 membri (conform Regulamentului Departamentului) inclusiv directorul Departamentului. Reprezentanţii liniilor de studii îşi aleg fiecare un director al liniei de studiu care face parte din Consiliul Departamentului.

Studenţii fac parte din Consiliul Departamentului astfel încât aceştia să reprezinte cel puţin 25% din numărul membrilor.

**Art.6.**  (1) Directorul de departament şi membrii Consiliului departamentului sunt aleşi prin vot universal, direct și secret, dintre membrii cu drept de vot ai departamentului.

(2) Alegerile sunt valabil organizate dacă la scrutin participă cel puţin 2/3 din membrii cu drept de vot ai departamentului. Este ales candidatul care a obţinut jumătate plus unu din numărul voturilor valabil exprimate. În cazul în care cvorumul nu este atins, se va organiza un nou tur de scrutin, cu participarea acelorași candidați, fără condiție de cvorum.

(3) În situaţia în care există trei sau mai mulţi candidaţi şi nici unul nu a obţinut majoritatea menţionată în paragraful anterior, se va organiza – în aceeaşi şedinţă – un al doilea tur de scrutin între primii doi candidaţi. În caz de balotaj se reia votul cu participarea aceloraşi candidaţi.

**Art. 7**. Reprezentanţii fiecărei linii de studii în Consiliul Departamentului sunt aleşi numai de către cadrele didactice care predau la linia de studiu respectivă.

# Capitolul III: Alegerea membrilor Consiliului facultăţii

**Art. 8.** (1)Din Consiliul Facultăţii fac parte:

a) Directorii liniilor de studii: linia maghiară (cadrele didactice de la liniile maghiare vor alege 1 reprezentant) şi linia germană (cadrele didactice de la linia germană vor alege 1 reprezentant). Directorii liniilor de studii sunt aleşi pe locurile repartizate fiecărui departament.

b) Responsabilul extensiunilor universitare: Extensiunea Bistriţa; Extensiunea Satu-Mare; Extensiunea Sfântu-Gheorghe. Responsabilul extensiunilor este ales pe un loc separat în Consiliul Facultății.

c) Directorii de departament fac parte din Consiliul Facultăţii pe numărul de locuri repartizate departamentului.

d) Reprezentanții departamentelor şi reprezentanții studenților.

(2) Departamentele vor asigura reprezentarea echilibrată a liniilor de studii pe locurile alocate departamentului în Consiliul Facultății.

**Art. 9.** (1) Numărul de membri în Consiliului Facultăţii de Ştiinţe Politice, Administrative şi ale Comunicării este de **36**, din care **27** de cadre didactice şi **9** studenţi. Efectivul de studenţi reprezintă 25% din totalul membrilor Consiliului.

(2) Reprezentanții studenților se aleg conform prevederilor Regulamentului general şi ale prevederilor Statutului Studentului din UBB. Cele **9** locuri se repartizează astfel: câte unul pentru fiecare dintre cele 5 departamente, 1 student reprezentant al liniei maghiare, 1 student reprezentant al liniei germane, 1 student reprezentant al programelor de master şi 1 student reprezentant al programelor de doctorat.

(3) Cadrele didactice vor fi reprezentate astfel: Departamentul de Sănătate Publică va fi reprezentat prin **2** cadre didactice, Departamentul de Ştiinţe Politice va fi reprezentat prin **4** cadre didactice, Departamentul de Jurnalism va fi reprezentat prin **6** cadre didactice, Departamentul de Comunicare şi Relaţii Publice va fi reprezentat prin **7** cadre didactice, Departamentul de Administraţie Publică va fi reprezentat prin **8** cadre didactice.

**Art.10**. (1) Candidaturile pentru Consiliul facultății se înregistrează la Secretarul-şef al Facultăţii în termenul prevăzut în anexa la prezentul Regulament. În cazul în care numărul candidaturilor depuse în termen este inferior numărului de locuri în Consiliu alocat unui departament, în şedinţa de alegeri se vor face şi alte propuneri de candidatură, dintre membrii departamentului, cu acordul celor propuşi.

(2) Candidații vor fi trecuți pe buletinele de vot în ordine alfabetică.

**Capitolul IV: Alegerea reprezentanților Facultății în Senatul Universității**

Art.11. (1) Reprezentanții cadrelor didactice din facultate în Senatul Universității sunt aleși prin vot direct, universal și secret de către cadrele didactice şi de cercetare titulare angajate cu contract individual de muncă pe durată nedeterminată din cadrul facultății.

(2) Facultatea este reprezentată în Senatul Universității de cinci cadre didactice, cu reprezentarea liniilor de studii.

Art.12. Candidaturile pentru Senatul Universităţii se înregistrează la Secretarul-şef al Facultăţii în termenul prevăzut în anexa la prezentul Regulament.

Art.13. (1) Sunt alese ca reprezentanţi ai cadrelor didactice în Senatul universităţii persoanele care au obţinut cele mai multe voturi în urma scrutinului.

(2) În caz de balotaj, se va organiza un nou scrutin, între candidaţii care au obţinut număr egal de voturi. Scrutinul nu mai este organizat dacă unul sau mai mulţi candidaţi aflaţi la balotaj formulează în scris o declaraţie de retragere a candidaturii, astfel încât rămâne un singur candidat.

Art.14. Desemnarea studentului reprezentant în Senatul universităţii se face prin vot universal, direct și secret de către studenţii facultății, conform Statutului studentului din Universitatea Babeș-Bolyai.

**Capitolul V: Avizarea candidaturilor pentru funcția de decan**

**Art.15.** (1)Decanul este desemnat prin concurs public organizat de rector şi validat de Senatul universitar.

(2) La concurs pot participa doar candidaţii avizaţi de Consiliul facultăţii cu votul majorităţii simple a membrilor acestuia.

**Art.16.** (1) Candidaţii depun la Rectorat dosarul de candidatură, cu cel puţin 21 de zile înainte de data anunţată de Rector pentru concurs.

(2) Consiliul facultăţii avizează candidaturile prin vor secret, după audierea în plen a candidaţilor. Consiliul trebuie să avizeze cel puţin 2 candidaţi.

(3) Avizarea se face cu cel puțin 7 zile înainte de data probei de concurs.

**Art.17.** (1) În situaţia în care în termenul prevăzut de art.18 nu au fost înregistrate cel puţin două candidaturi ori, în urma audierii, nu au primit aviz favorabil cel puţin 2 candidaţi, pot fi invitate să candideze, pe baza susţinerii exprimate în scris de 1/4 dintre membrii Consiliului, alte persoane din cadrul Consiliului facultăţii sau din afara acestuia, pentru completarea numărului de candidaţi.

(2) După formularea propunerilor, se va convoca o nouă şedinţă a Consiliului facultăţii, la care vor fi invitate persoanele vizate de propuneri, pentru a-şi formula declaraţia de candidatură şi a fi audiate.

**Art.18.** (1) Candidaţii la funcţia de decan, nominalizaţi potrivit art.18 sau 19 îşi vor expune oral, în ordine alfabetică, în faţa consiliului facultăţii programul managerial.

(2) Membrii consiliului pot să adreseze întrebări candidaţilor în legătură cu programul managerial sau cu activitatea lor profesională.

**Capitolul VI: Desemnarea prodecanilor**

**Art.19.** (1) Decanul desemnat în urma concursului organizat de Rector, stabilește numărul prodecanilor (in conformitate cu art.22, Regulamentul privind alegerea în structurile şi funcțiile de conducere din Universitatea Babeş-Bolyai) și îi numeşte în funcție.

(2) Decanul şi prodecanii nu pot fi toţi membri ai aceluiaşi departament.

**Art.20** (1) Înainte de numirea lor, Decanul prezintă Consiliului facultăţii, la prima şedinţă după desemnarea sa, propunerile privind echipa de prodecani.

(2) Votul Consiliului este secret, consultativ şi raportat la fiecare prodecan.

(3) Decanul are opţiunea de a continua cu echipa propusă iniţial sau de a propune modificarea acesteia.

Capitolul VII: Dispoziţii finale

Art.21. (1) Reuniunile consacrate alegerilor în funcţiile de conducere sunt prezidate de cel mai vârstnic membru al organismului elector, care nu candidează.

(2) În cazul alegerilor organizate la nivelul departamentelor, președintele de ședință desemnat potrivit alin.(1) va fi ajutat de alți doi membri ai departamentului, care nu candidează.

**Art.22.** Sunt declarate nule buletinele de vot în care:

1. a fost exprimat un număr de voturi mai mare decât numărul pozițiilor eligibile pentru care se votează;
2. nu a fost exprimat niciun vot;
3. opțiunea votantului nu poate fi stabilită.

Art.23. (1) Validarea rezultatelor alegerilor pentru structurile de conducere din cadrul departamentelor precum și pentru Consiliul facultății se face de către Consiliul facultății în exercițiu la data alegerilor. Noile structuri își încep mandatul la data validării constituirii acestora.

(2) Directorii de departament își exercită mandatul de la data validării alegerii acestora de către Senatul Universității.

Art.24. Prezentul Regulament intră în vigoare la data adoptării sale de către de către Consiliul Facultăţii.

Decan,

Prof. univ. dr. Călin Hințea

Anexă

Calendarul alegerilor pentru legislatura 2020-2024

la Facultatea de Științe Politice, Administrative și ale Comunicării și procedura electorală

Alegerea directorilor de departament, a membrilor consiliilor departamentelor și a reprezentanților departamentelor în Consiliul Facultății: 23 ianuarie 2020.

Candidaţii vor depune dosarul de candidatură în perioada 7 ianuarie - 13 ianuarie 2020 (ora 12.00).

Ora de desfășurare a ședinței de alegeri este stabilită de directorul de departament în exercițiu, cu respectarea intervalului orar 9-17, și anunțată prin e-mail membrilor departamentului cel târziu la data de 14 ianuarie 2020.

În cazul în care este necesar un nou tur de scrutin ce nu poate fi organizat în aceeași zi, acesta se va desfășura în data de 30 ianuarie.

Alegerea membrilor Senatului: 28 ianuarie 2020, orele 9-17. Candidaţii vor depune dosarul de candidatură în perioada 7 ianuarie - 13 ianuarie 2020, ora 12.00.

În cazul în care este necesar un nou tur de scrutin, acesta se va desfășura în data de 4 februarie, între orele 9-17.

1. Prezentul Regulament se completeaza cu prevederile *Regulamentului privind alegerea în structurile şi funcțiile de conducere din Universitatea Babeş-Bolyai* [↑](#footnote-ref-1)